
	Tema
	Psichoaktyviųjų medžiagų vartojimo prevencija.

	Pamokos idėja
	Eksperimentavimas psichoaktyviosiomis medžiagomis yra viena didėjančių visuomenės sveikatos problemų. Tokių psichiką veikiančių medžiagų vartojimas trikdo jauno žmogaus vystymąsi, elgesį, gali sukelti psichologinę ir fizinę priklausomybę. Mokyklai, kurioje jaunuoliai praleidžia didžiąją dalį savo laiko, tenka ypač svarbus vaidmuo siekiant išvengti ar atitolinti amžių, kada pradedamos vartoti psichoaktyviosios medžiagos, atpažinti ir tinkamai valdyti su vartojimu susijusią riziką. Atsižvelgiant į gyvenimo įgūdžių bendrąją programą, 8 klasės mokiniai turi išvardinti ir apibūdinti bendruomenės paslaugas, organizacijas, tarnybas, kurios gali suteikti informaciją ar pagalbą sprendžiant psichoaktyviųjų medžiagų vartojimo problemą, demonstruoti, kaip padėti pažįstamam asmeniui kreiptis ir ieškoti pagalbos.

	Sąvokos
	Psichoaktyviosios medžiagos (PAM) – tokios cheminės medžiagos, kurios, patekusios į mūsų smegenis, keičia jų veiklą. Būtent dėl poveikio smegenims jos ir yra vadinamos psichoaktyviosiomis.
Naujos psichoaktyviosios medžiagos (NPS) – tai naujos narkotinės ir psichotropinės medžiagos, kurios imituoja seniau žinomų psichoaktyviųjų medžiagų poveikį. Jos savo kelią į rinką rado kaip natūralūs ar legalūs produktai, parduodami internetu arba specializuotose parduotuvėse. NPS parduodamos ir vartojamos kaip tabletės, kristalai, suktinės, druskos, milteliai, markutės, žoliniai mišiniai net ir kaip nosies purškalai ar skystis skirtas el. cigaretėms. 
Priklausomybė (priklausomybės sindromas) – lėtinė neinfekcinė liga, kai asmuo jaučia potraukį vartoti psichiką veikiančias medžiagas, o asmens galimybės valdyti šį vartojimą yra ribotos, nepaisant numatomų ar akivaizdžių neigiamų padarinių pačiam žmogui ar jo aplinkai. Priklausomybei būdingi atkryčiai, yra sunku pasveikti. Tikimybė tapti priklausomam, kaip ir tikimybė susirgti kitomis ligomis, yra nevienoda.

	Įgūdžiai
	Atsižvelgiant į socialinės, emocinės ir sveikos gyvensenos kompetencijos raidos aprašą:
1. Priimti sprendimus atsižvelgiant į saugumo, etinius ir visuomeninius veiksnius;
2. Kasdienėse akademinėse ir socialinėse situacijose taikyti atsakingų sprendimų priėmimo įgūdžius;
3. Vertinti sveikatą kaip vieną iš esminių vertybių, lemiančių asmens ir visuomenės gerovę bei gyvenimo kokybę.

	Tikslas
	Ugdyti mokinių sąmoningumą, empatiją ir praktinius gebėjimus padėti sau ar kitiems, susiduriantiems su psichoaktyviųjų medžiagų vartojimo rizika ar problema, žinant, kur ir kaip ieškoti pagalbos. 

	Uždaviniai
	1. Supažindinti mokinius su psichoaktyviųjų medžiagų rūšimis, poveikiu ir vartojimo statistika, remiantis naujausiais tyrimų duomenimis;
2. Supažindinti mokinius su pagrindinėmis pagalbos galimybėmis;
3. Analizuoti situacijas, susijusias su psichoaktyviųjų medžiagų vartojimu, ir įvertinti, kokios pagalbos gali prireikti; 
4. Stiprinti gebėjimą, kaip padėti pažįstamam asmeniui ieškoti pagalbos: ką sakyti, kaip pasiūlyti paramą, kaip elgtis jautrioje situacijoje. 

	Trukmė
	45 min.

	Pamokos pavadinimas
	Užsidėk tiesos akinius: psichoaktyviųjų medžiagų realybė, 8 kl.

	Priemonės
	· Projektorius arba interaktyvi lenta;
· Kompiuteris;
· Lapai su užduotimis.

	PAMOKOS EIGA
	Pamokos planą sudaro keturios dalys:
1. Įžanga (5 min.)
Pristatomas pamokos pavadinimas ir užsiėmimo taisyklės. Pateikiami aktualūs tyrimų duomenys apie mokinių kai kurių psichoaktyviųjų medžiagų vartojimą, aptariami pirmieji įspūdžiai.
2. Teorinė dalis (15 min.)
Pristatoma, kas yra psichoaktyviosios medžiagos, jų rūšys ir poveikis. Supažindinama su naujomis psichoaktyviosiomis medžiagomis (NPS) bei aptariamos paslaugos, organizacijos, tarnybos, kurios gali suteikti informaciją ar pagalbą, sprendžiant psichoaktyviųjų medžiagų vartojimo problemą.
3. Praktinė veikla (20 min.)
Mokiniai suskirstomi į grupes, kuriose analizuoja ir suvaidina pateiktas situacijas, susijusias su pagalba asmeniui, susiduriančiam su psichoaktyviųjų medžiagų (PAM) vartojimo rizika. Grupės aptaria galimus sprendimo būdus ir juos trumpai pristato klasei.
4. Apibendrinimas ir refleksija (5 min.)
Aptariama, kaip atpažinti pavojingas situacijas, kaip padėti pažįstamam asmeniui, kur kreiptis pagalbos. Taikant „žvaigždės“ metodą, mokiniai įsivertina savo žinias.
Pastaba: pagal poreikį (norint įterpti daugiau diskusijų, prisitaikyti prie SUP mokinių ar kt. priežasčių) galima pamokos trukmę ištęsti į dvi pamokas: pirmąją pamoką skiriant įžangai ir teorinei daliai, antrąją - praktinei veiklai ir refleksijai.

	1. TEMOS ATSKLEIDIMAS (Įžanga)


	Pamoka pradedama bendrų taisyklių aptarimu, siekiant sukurti saugią ir pagarbią aplinką diskusijai (skaidrė Nr. 2). Toliau mokiniai supažindinami su statistika iš ESPAD 2024 m. Alkoholio ir kitų psichoaktyviųjų medžiagų Lietuvos mokyklose tyrimo: pateikiami konkretūs faktai apie elektroninių cigarečių, alkoholio ir kanapių vartojimo paplitimą tarp 5, 7 ir 9 klasių mokinių. Tai padeda mokiniams geriau suvokti temos aktualumą bei skatina susidomėjimą tolesne pamokos eiga (skaidrė Nr. 3-5).

	2. TEMOS ANALIZĖ (Teorinė dalis)
	EIGA
	REKOMENDUOJAMAS TURINYS

	
	2.1. PSICHOAKTYVIOSIOS MEDŽIAGOS

	
	Užmezgamas ryšys su mokiniais – trumpas pokalbis, kas jiems jau žinoma apie psichoaktyviąsias medžiagas.
Mokytojas užduoda atvirą klausimą:
„Kas, jūsų manymu, yra psichoaktyviosios medžiagos?“ (skaidrė Nr. 6).
Išklausius mokinių atsakymus, apibendrinama, kas yra psichoaktyviosios medžiagos (skaidrė Nr. 7). 
Diskusinis klausimas klasei:
„Kokias psichoaktyviąsias medžiagas ar jų turinčius produktus esate girdėję ar pastebėję aplinkoje?“ (skaidrė Nr. 8).
Skatinama mokinių refleksija, remiantis jų žiniomis ir stebėjimais.
Trumpai paaiškinamos visos keturios grupės (stimuliuojančios, slopinančios, haliucinogeninės, mišraus poveikio (skaidrė Nr. 9.)
Mokytojas pateikia gyvenimiškų palyginimų, padedančių suprasti poveikį (pvz., „kaip jautiesi po intensyvios treniruotės“ – palyginimui su stimuliuojančiomis medžiagomis).
Skatinama trumpa diskusija apie medžiagų poveikį elgesiui, savijautai, sveikatai.


	Galima akcentuoti, kad psichoaktyviosios medžiagos, patekusios į smegenis, keičia jų veiklą. Dėl tokio poveikio smegenims jos ir yra vadinamos psichoaktyviosiomis. Dažniausiai žmonės vartoja šias medžiagas norėdami pakeisti savo elgesį, mąstymą ar emocinę būseną. Kadangi smegenys yra viso mūsų kūno „valdymo centras“, psichoaktyviosios medžiagos, keisdamos smegenų veiklą, gali keisti ir žmogaus elgesį ar emocijas.






Trumpai galima paaiškinti kiekvieną psichoaktyviųjų medžiagų grupę:
· psichiką stimuliuojančios medžiagos (nikotinas, kofeinas, kokainas, amfetaminas, crack kokainas, MDMA (ekstazis – turi ir haliucinogeninių savybių), kai kurios NPM (pvz., „miau-miau“)  – poveikis vartojant šias medžiagas yra energijos antplūdis, didesnis budrumas, ištvermė ar produktyvumas, pasikeitęs maisto ir miego poreikio suvokimas, nerimas ir padidėjęs kraujospūdis, padažnėjęs kvėpavimas ir širdies ritmas. Įsivaizduoti šį poveikį galima prisimenant būseną intensyviai pasportavus: daug energijos, širdis stipriai daužosi, dažnai kvėpuojama, jaučiamas gyvybingumas. Vėliau – išsekimas, depresinė nuotaika, širdies sutrikimai; 
· psichiką slopinančios medžiagos (alkoholis, raminamieji vaistai (benzodiazepinai, pvz., diazepamas), opioidai (heroinas, morfinas, kai kurie vaistai nuo skausmo) – jos veikia priešingai nei psichiką stimuliuojančios medžiagos – slopina centrinės nervų sistemos veiklą. Šių psichoaktyviųjų medžiagų poveikis yra apsvaigimas, atsipalaidavimas, mieguistumo pojūtis, raumenų atsipalaidavimas, apatija, baimės jausmo slopinimas ir lėtesnis mąstymas, judėjimas, širdies ritmas ir kvėpavimas;
· haliucinogeninės medžiagos (dideli kanapių kiekiai, LSD, psilocibinas (haliucinogeniniai grybai), ketaminas, Salvija, kai kurios NPM („spice“, sintetiniai kanabinoidai) – veikdamos jos keičia žmogaus suvokimą, mąstymą ir jausmus taip, kad vartotojas pradeda girdėti ir matyti įvairius nesamus dalykus. Vartojant šias medžiagas, kaip ir galima suprasti iš pavadinimo, yra sukeliamos visų rūšių haliucinacijos: vaizdo, klausos, uoslės ar jutimų. Gali sukelti panikos priepuolius, psichozę ar ilgalaikius psichikos sutrikimus;
· mišraus poveikio medžiagos (kanapės (marihuana, hašišas), veiklioji medžiaga: THC (tetrahidrokanabinolis)  – jos gali veikti kaip visos 3 prieš tai minėtos medžiagų grupės: stimuliuoti arba slopinti centrinę nervų sistemą ir sukelti haliucinacijas. Gali sukelti nerimą, paranoją, ypač paaugliams – didina psichikos sutrikimų riziką. 

	
	NAUJOS PSICHOAKTYVIOSIOS MEDŽIAGOS

	
	Užduodamas klausimas: „Ar esate girdėję apie naujas psichoaktyviąsias medžiagas (NPS)?“ (skaidrė Nr. 10).
· Pristatomi naujų psichoaktyviųjų medžiagų ypatumai, rizikos, pavojai.
· Akcentuojamas jų maskavimas legaliais produktais ir nenuspėjamas poveikis (skaidrė Nr. 11).
· Pristatoma, kuo NPS skiriasi nuo tradicinių psichoaktyviųjų medžiagų (skaidrė Nr. 12).
· Parodomas narkotikų, tabako ir alkoholio kontrolės departamento sukurtas vaizdo įrašas apie naująsias psichoaktyviąsias medžiagas, siekiant mokiniams labiau perteikti realią riziką, pavojus sveikatai ir socialines pasekmes, susijusias su naujųjų psichoaktyviųjų medžiagų vartojimu (skaidrė Nr. 13).
	Nauja psichoaktyvioji medžiaga – grynos formos preparatas ar medžiaga, kuriai nėra taikoma 1961 m. Jungtinių Tautų bendroji narkotinių medžiagų konvencija (medžiagų gamybos ir platinimo kontrolė), tačiau kuri gali kelti riziką sveikatai arba socialinę riziką, kurią kelia į konvenciją įtrauktos PAM. Kasmet aptinkamos vis skirtingos arba skirtingų formulių naujos psichoaktyvios medžiagos. 
Naujos psichoaktyviosios medžiagos reklamuojamos kaip natūralūs ar legalūs produktai, parduodami internetu arba specializuotose parduotuvėse. Dažniausiai šios medžiagos įsigyjamos internetu kaip jau seniai žinomų narkotikų pakaitalas, tačiau parduodamos kaip maisto papildai, vaistai, buitinės priemonės („odos valikliai“), cheminiai reagentai moksliniams tyrimams, augalų trąšos ar teisėtos prekės, tikslingai nurodant, kad produktas neskirtas žmonėms vartoti. Šios medžiagos parduodamos ir vartojamos kaip tabletės, kristalai, impregnuoti lapeliai, „markutės“, suktinės, žoliniai mišiniai, milteliai, druskos ir pan. Rinkoje pasirodo ir neįprastos formos naujų psichoaktyviųjų medžiagų, pavyzdžiui, nosies purškalų ir skysčių elektroninėms cigaretėms.

Rekomenduojama akcentuoti šių medžiagų pavojų:
· nežinomas poveikis, dozavimas ir sudėtis;
· dauguma naujos psichoaktyviosios medžiagos produktų sintetinami iš įvairių cheminių medžiagų ir paprastai gaminami nelegaliose laboratorijose, todėl nei jų kokybė, nei veikliosios medžiagos koncentracija dažniausiai nėra žinoma, pastovi ar tikrinama;
· dažniausiai naujos psichoaktyviosios medžiagos vartotojai nežino patys, ką vartoja, o tai ir tampa pagrindine stiprių apsinuodijimų ar net mirčių priežastimi;
· naujos psichoaktyviosios medžiagos pilamos ir į elektronines cigaretes nežinant nei sudėties, nei koncentracijos, todėl dažnai rizikuojama ne tik pačiam apsinuodyti, bet ir dalijantis elektronine cigarete apnuodyti kitus;
· vartojant naujas psichoaktyvias medžiagas gali išsivystyti priklausomybė.

	
	PAGALBA JAUNUOLIUI, SUSIDURIANČIAM SU PSICHOAKTYVIŲJŲ MEDŽIAGŲ VARTOJIMO RIZIKA

	
	Mokinių klausiama, kokia, jų nuomone, pagalba yra veiksmingiausia žmogui, susiduriančiam su psichoaktyviųjų medžiagų vartojimo rizika? 
Mokiniai atsako keldami ranką (skaidrė Nr. 14). 
Sulaukiama atsakymų ir apibendrinamos pagalbos galimybės. Aptariama, jog pagalba gali būti labai įvairi ir tai nėra baigtinis sąrašas:
· Įsitraukti į mokyklos ar bendruomenės veiklas.
· Užsiimti konstruktyvia laisvalaikio veikla.
· Kurti ir laikytis kasdienės rutinos, kuri palaiko gerą savijautą.
· Nutraukti kontaktą su neigiamą įtaką darančia aplinka.
· Praktikuoti streso valdymo technikas.
· Kreiptis į šeimos narius arba kitus žmones, kuriais pasitiki.
· Ieškoti pagalbos mokykloje į mokytoją, psichologą ar visuomenės sveikatos specialistą.
· Kreiptis pagalbos į specialistus sveikatos priežiūros įstaigoje ar kitoje institucijoje.
· Kreiptis į savitarpio pagalbos grupes.
· Kreiptis į skubią medicininę pagalbą, kai kyla pavojus sveikatai ar gyvybei (skaidrė Nr. 15). 

Prieinama prie konkrečių pagalbos galimybių jas aptariant plačiau: 
Pristatoma pagalba šeimoje (skaidrė Nr. 16). 























Pristatoma pagalba mokykloje (skaidrė Nr. 17). 



























Pristatoma anoniminė emocinė pagalba telefonu ir internetu (skaidrė Nr. 18). 




















Pristatoma specialistų pagalba (skaidrė Nr. 19). 













Pristatoma skubi pagalba (skaidrė Nr. 20).  
Mokytojas arba mokiniai kartu aptaria pagrindinius pagalbos numerius ir paslaugas:
· Skubios pagalbos numeriai (112, 113)  pasiekiami visą parą, visomis savaitės dienomis.
· Medicininės konsultacijos telefonas (113)  pasiekiamas visą parą.
· Apsinuodijimo klausimais konsultacijos (+370 5 236 2052) pasiekiamos visą parą.

Informacijos šaltiniai (skaidrė Nr. 21). Supažindinti mokinius su internetiniais ištekliais, kur galima rasti patikimos informacijos ir pagalbos.



	Mokiniams svarbu akcentuoti, jog jei kažkas neramina ar pastebi, kad draugas pradeda vartoti alkoholį, rūkyti ar bando kitas medžiagas – nereikia su tuo likti vienam. Tai nėra skundimas, tai pagalbos paieška. Rekomenduojama pabrėžti, kad ieškoti pagalbos yra normalu ir svarbu, kad reikia nebijoti ieškoti pagalbos ir dalintis savo sunkumais su suaugusiais ar specialistais. 






















Šeimoje gali padėti:
· Tėvai arba globėjai.
· Vyresni broliai ar sesės, kuriais pasitiki.
· Močiutė, senelis ar kitas artimas žmogus, su kuriuo gerai sutari.
Į šeimą verta kreiptis, nes:
· Jie geriausiai pažįsta tave ir pastebi, kai kažkas ne taip.
· Gali suteikti realią pagalbą: nuvesti pas gydytoją, rasti psichologą, pasikalbėti su mokytojais.
· Svarbiausia – jie nori, kad tau būtų gerai, net jei kartais atrodo, kad nesupranta.
Kaip pradėti pokalbį, jei baisu?
· Galima sakyti: „Man reikia tavo patarimo, nes jaučiuosi blogai“ arba „Aš nerimauju dėl draugo“.
· Pasirinkti laiką, kai žmogus nėra susinervinęs ar užsiėmęs.
· Nebūtinai pasakoti viską iš karto – svarbu pradėti.
Ką daryti, jei nepavyksta pasikalbėti su tėvais?
· Pasikalbėti su kitu artimu suaugusiuoju, kuriuo pasitiki.
· Kreiptis į mokyklos psichologą, socialinį pedagogą.

Rekomenduojama pabrėžti žinutę, jog mokykloje yra suaugusiųjų, kuriems rūpi mokinių saugumas ir gerovė, ir jie yra tam, kad padėtų.
Pagalbos šaltiniai mokykloje:
· Klasės vadovas/ mokytojas – gali nukreipti pas tinkamą specialistą.
· Socialinis pedagogas – padeda spręsti konfliktus, santykių problemas, pataria dėl saugumo.
· Mokyklos psichologas – padeda, kai nerimauji, jautiesi prislėgtas, patiri spaudimą dėl psichoaktyviųjų medžiagų ar kitų problemų.
· Visuomenės sveikatos specialistas – pataria sveikatos klausimais, prireikus nukreipia į gydytojus.
Kada kreiptis pagalbos?
· Jei patys susiduriate su psichoaktyviųjų medžiagų vartojimo rizika.
· Jei nerimaujate dėl draugo ir šeimos nario.
· Jei kyla sunkumų dėl nuotaikos, mokslų ar santykių.
Kaip kreiptis?
· Galima nueiti tiesiai į specialisto kabinetą (pasakyti „norėčiau pasikalbėti“).
· Galima parašyti per elektroninį dienyną, el. paštą ar palikti žinutę klasės vadovui.
· Galima paprašyti draugo palaikymo – nueiti kartu.


Anoniminė emocinė pagalba – tai galimybė bet kuriuo metu pasikalbėti su žmogumi, kuris neklausinės, kas tu toks, ir nepasmerks. Tu lieki visiškai anonimas – nereikia sakyti savo vardo, pavardės ar adreso.
Kada galima kreiptis?
· Kai nerimauji dėl savęs ar draugo.
· Kai jautiesi liūdnas, piktas, vienišas ar sutrikęs. 
· Kai sunku pasikalbėti su tėvais ar mokytojais.
· Kai reikia patarimo, kaip elgtis sunkioje situacijoje 
Kaip tai veikia?
· Galima skambini nemokamu telefonu arba parašyti žinutę internetu.
· Bendrauja apmokytas savanoris, kuris moka klausyti ir padėti.
· Pokalbis lieka konfidencialus.
Konkrečios pagalbos linijos:
· Vaikų linija – 116 111 (nemokamai, nurodytomis valandomis).
· Jaunimo linija – +370 800 28888 (nemokamai, visą parą, pokalbiai internetu – nurodytomis valandomis).

Vilniuje veikia penki vaikams ir jaunimui palankių paslaugų kabinetai. Juose jauni žmonės gali nemokamai, anonimiškai ir be išankstinės registracijos gauti profesionalią specialistų pagalbą ir pasikonsultuoti svarbiais sveikatai klausimais.
Pagalba teikiama individualiai ar grupėje pagal poreikius bei interesus. Specialistai konsultuoja darbo valandomis gyvai, taip pat kreipiantis telefonu ar el. paštu. Gauti reikiamą pagalbą galima nepriklausomai, ar esi tos gydymo įstaigos pacientas. Kabinetuose dirbantys visuomenės sveikatos specialistai po pirminės konsultacijos, esant poreikiui, nukreips pas reikiamos srities specialistą.
Vaikams ir jaunimui palankių paslaugų kabinetų kontaktai nurodyti savivaldybės svetainėje: https://vilnius.lt/savivaldybe/jaunimas/jaunimo-sveikata.

Rekomenduojama akcentuoti, jog matant, kad sveikatai ar gyvybei gresia pavojus, nedelsiant reikia skambinti 112. Norint pasikonsultuoti medicininiais klausimais galima skambinti 113. Norint pasikonsultuoti bet kokiais apsinuodijimo klausimais, skambinti +370 5 236 2052. 
 
Jei matote, kad draugas po alkoholio, narkotikų ar kitų medžiagų pavartojimo elgiasi labai keistai, praranda sąmonę, vemia, sunkiai kvėpuoja, ar kyla įtarimas, kad jis perdozavo – tai gali būti gyvybės klausimas. Kaip elgtis?
1. SKAMBINK 112 NEDELSIANT. Medikai nebaus jūsų – jie gelbės draugo gyvybę.
2. NEPALIK VIENO. Būtinai lik šalia draugo, kol atvyks pagalba.
Perdozavimo ar bet kokio rimto nerimo atveju jūsų sprendimas kreiptis pagalbos į suaugusiuosius ar skambinti 112 rodo jūsų brandą, drąsą ir atsakomybę. Jūs esate tas, kuris ištiesia pagalbos ranką ir gali išgelbėti draugo ateitį. Nė vienas suaugęs jūsų nebaus už tai, kad rūpinatės savo ar draugo sveikata. Atvirkščiai – tai yra didvyriškumas.




Internetiniai ištekliai jaunimo sveikatai:
· askritiskas.lt – interaktyvi svetainė jaunimui (nuo 14 m.), kurioje siekiame didinti jaunų žmonių sąmoningumą psichoaktyviųjų medžiagų vartojimo klausimais, skatinti pasirinkti sveiką gyvenimo būdą ir įsivertinti savo rizikingą elgesį (rūkymas, narkotikų vartojimas) bei sužinoti, kur kreiptis pagalbos.
· pagalbasau.lt - informacija apie emocinę sveikatą ir psichologinę pagalbą.
· https://www.sveikatostinklas.lt - straipsniai, specialistų atsakymai aktualiomis jaunuoliams temomis. Galima paklausti klausimo raštu. 

	3. PRAKTIKA 
	Mokiniai paskirstomi į grupeles po 4-5 asmenis (skaidrė Nr. 22). Kiekvienai grupelei išdalinami lapai su užduotimis. 
 
Grupelė gavusi situaciją pasiskirsto vaidmenimis: draugas, padedantis asmuo, specialistas ir kt. Jei mokiniai nori įtraukti nenurodytą asmenį ar įstaigą, susijusią su pagalbos teikimu, gali tą padaryti (skaidrės Nr. 23-27).  
Suvaidinamos pasirinktos situacijos.  
 
 
 
 
 
 Po situacijos suvaidinimo aptariama. 
Mokinių klausiama:  
· Ar veikėjai atpažino problemą? 
· Kaip jie reagavo – ar tai padėtų realiame gyvenime? 
· Ar pasirinktas pagalbos būdas buvo tinkamas? 
· Ar galima buvo pasielgti dar geriau?
· Kodėl svarbu nepalikti asmens tokioje situacijoje? (skaidrė Nr. 28). 
 
Pastaba: esant poreikiui, vietoj vaidinimo galima grupelėse aptarti situaciją ir nuspręsti, kokią pagalbą būtų geriausia pasirinkti. 
	Paskirstyti galima pagal dienyno numerius: lyginius, nelyginius skaičius, išsitraukiant lapukus, arba pagal kitą patogų būdą. 
 
Atsižvelgiant į aktualijas ir laiko galimybes, pasirinkamos 2-3 situacijas (iš 5 pateiktų). 



Mokiniams pasakoma, jog tikslas nėra vaidinti „teisingai“ ar „gražiai“, o pamėginti praktiškai pademonstruoti, kaip galima reaguoti ir kur kreiptis pagalbos. 
Pabrėžiama, kad mokomės kartu ieškoti sprendimų, o ne vertiname vieni kitus. 
 
Po kiekvienos situacijos klausiama mokinių, kaip jie jautėsi vaidindami. Pasakoma, kad tai buvo tik vaidmuo, ir padėkojama už drąsą. 
 

	4. REFLEKSIJA
	Mokinių prašoma savo sąsiuviniuose ar lapuose nusipiešti pateiktą žvaigždę ir pažymėti, kurioje iš pateiktų sričių jaučiasi stipriausi ir kur dar reikia tobulėti (nuo 1 (labai mažai) iki 5 (labai daug), kai centras - 0, kraštas - 5 (skaidrė Nr. 29). 
1. Žinios apie tradicinių ir naujų psichoaktyviųjų medžiagų skirtumus; 
2. Žinios apie psichoaktyviųjų medžiagų poveikį;
3. Žinios apie pagalbos galimybes mokykloje;
4. Žinios apie anoniminės emocinės pagalbos telefonu ir internetu galimybes;
5. Žinios apie specialistų pagalbos galimybes;
6. Gebėjimas susirasti patikimus informacinius šaltinius apie psichoaktyviąsias medžiagas, emocinę sveikatą ir psichologinę pagalbą.

	5. PRIEDAI
	Po pamokos siūloma el. paštu išsiųsti mokiniams informaciją apie pagalbos galimybes dėl psichoaktyviųjų medžiagų vartojimo rizikos arba atspausdintą informaciją pakabinti mokykloje mokiniams matomoje vietoje: PAM naudinga informacija.

	6. SKAITMENINIAI ŠALTINIAI
	Skaidres galima rasti čia: https://vilniussveikiau.lt/wp-content/uploads/2025/10/met_8-kl_psichoaktyviosios-medziagos-.pptx
Vaizdo įrašas: 
naujos psichoaktyviosios medžiagos.

	7. REKOMENDUOJAMA LITERATŪRA
	Vilniaus miesto savivaldybės visuomenės sveikatos biuro parengta informacija:
· kaip kalbėti su vaikais apie psichoaktyviąsias medžiagas.
Tinklalapio „Ką veikia vaikai?“ informacija:
· psichoaktyviosios medžiagos. 
Narkotikų, tabako ir alkoholio kontrolės departamento parengta informacija:
· „Vaikai seka tėvų pavyzdžiu“;
· „Naujos psichoaktyviosios medžiagos“.
Informacija apie ,,Planet Youth“ projektą ir tyrimo rezultatus: 
· https://vilniussveikiau.lt/lt/paslaugos/projektai/planet-youth/; 
· https://vilniussveikiau.lt/lt/geriau-paragaus-alkoholio-namie-o-ne-kazkur-gatvej-toks-tevu-poziuris-kelia-pavoju-vaiku-sveikatai/ 
· https://vilniussveikiau.lt/lt/planet-youth-2024-m-vilniaus-miesto-duomenys-ir-rezultatai/ 

